ועדת העבודה, הרווחה והבריאות, כנסת 17, פרוטוקול מספר 53, 2006-07-19 09:00

משה שרוני: שלום, אני פותח את ישיבת הוועדה.

משה שרוני: הוועדה התכנסה לפי בקשתו של חה"כ אפרים סנה.

משה שרוני: אני מודה לו על זה שיצא נגד החשב.

משה שרוני: זה דבר רציני.

משה שרוני: חה"כ סנה פותח.

אפרים סנה: אני ביקשתי את הדיון הזה, כי קרה פה דבר ביזארי.

אפרים סנה: חברת שראל הוקמה בשנת 1994, הייתי אז שר בריאות טרי.

אפרים סנה: הציגו לי את ההקמה שלה כאחד הדברים הכי חדשניים וטובים שקראו למערכת הבריאות.

אפרים סנה: היה אז ראשיתו של תהליך הפרטה.

אפרים סנה: איזה כתרים לא כתרו למהלך הזה.

דוד טל: מי כתר כתרים?

אפרים סנה: האוצר.

משה שרוני: זה מובן מאליו.

אפרים סנה: קרה דבר מפתיע, זה באמת עבד.

אפרים סנה: יש הפתעות טובות בחיים.

אפרים סנה: לאחר שסיימתי להיות שר הבריאות עקבתי אחרי פעילות החברה הזאת.

אפרים סנה: החברה הזאת, בצנעה, עושה עבודה טובה למען בתי החולים הממשלתיים.

אפרים סנה: פתאום אני רואה רגרסיה מהפרטה להלאמה.

אפרים סנה: פתאום חברה עצמאית זה לא דבר טוב.

אפרים סנה: יש פה משהו חשוד.

אפרים סנה: אני נזעקתי לדבר הזה, כי לא יכול להיות שישביתו כלי ציבורי שעובד.

אפרים סנה: אני שומע את הצרכנים, והם מרוצים.

אפרים סנה: אם הם מרוצים, מי לא מרוצה?

משה שרוני: חוץ מאחד שהוא לא צרכן.

אפרים סנה: אני מקשיב למנהלי בתי החולים.

אפרים סנה: אני מכיר את כולם.

אפרים סנה: הם כולם אנשים שעומדים בחזית של מערכת הבריאות.

אפרים סנה: אם הם אומרים שהם מבקשים לשמור על שראל, למה לבטל?

אפרים סנה: הוועדה צריכה לומר פה דבר ברור.

יורם מרציאנו: הגעתי לכאן לחזק את דבריו של ד"ר אפרים סנה, יו"ר הסיעה שלי.

יורם מרציאנו: כאשר אני קיבלתי לידי את החומר, אמרתי שאני חייב להגיע לוועדת העבודה והרווחה.

יורם מרציאנו: זה עובר את כל גבולות הטעם הטוב.

יורם מרציאנו: הפקידים באוצר מבקשים להפריט כמעט כל מה שזז במדינת ישראל.

יורם מרציאנו: לפני 10 שנים ביקשו לעשות שינויים ארגוניים ולהפריט את בתי החולים.

יורם מרציאנו: אני זוכר את התקופה הקשה של בתי החולים בשנת 1995, המחלקות הסגורות ובעיית התרופות.

יורם מרציאנו: כולנו נזעקנו.

יורם מרציאנו: הנה יש הצלחה, והאוצר החליט לשים את היד על ההצלחה הזאת.

יורם מרציאנו: כאשר יש הצלחה, אולי הכסף לא צריך להגיע לאותה חברה שהצליחה.

יורם מרציאנו: כמו שאמר אפרים סנה, הלקוחות מרוצים.

יורם מרציאנו: המדינה כולה מרוצה.

יורם מרציאנו: השירות הרפואי שניתן, ניתן על ידי טובי הרופאים במדינת ישראל.

יורם מרציאנו: פורום מנהלי בתי החולים הממשלתיים מאוגד תחת חברת שראל, שהיא לא חברה ציבורית שעוסקת בבורסה.

יורם מרציאנו: זאת חברה מסחרית, שהלכה ועשתה מעשה במדינת ישראל.

יורם מרציאנו: יש האומרים, שהיא הצילה את שירותי הבריאות במדינת ישראל.

יורם מרציאנו: בא האוצר ושם את היד על העניין.

יורם מרציאנו: אני רואה בזה נבזות.

יורם מרציאנו: אני רואה בזה חוסר טקט.

יורם מרציאנו: הייתי מציע להם, לרדת מבתי החולים.

יורם מרציאנו: תנו להם להמשיך להתנהל כפי שהם התנהלו ב-10 השנים האחרונות.

יורם מרציאנו: הם עושים את זה על הצד הטוב ביותר.

יורם מרציאנו: אני כחבר כנסת חדש, אעשה את הכל למניעת רוע הגזירה של פקידי האוצר, שמנסים לשים את היד על משהו שהוא טוב במדינת ישראל.

נאדיה חילו: באותה רוח דברים, אני רוצה להוסיף כמה דברים.

נאדיה חילו: לצערי, התרגלנו שאם יש הצלחה, פוגעים בה.

נאדיה חילו: אולי פעם מישהו יציע רה- ארגון שמטרתו תהיה טובת האזרח.

נאדיה חילו: השאלה צריכה להיות, מה האזרח ירוויח, מה טובת אותם חולים ואותם בתי חולים, שעושים עבודת קודש.

נאדיה חילו: הנושא הזה יביא למערך שאנחנו לא זקוקים לו היום.

נאדיה חילו: זה יסרבל את המערכת של בתי החולים, שתזדקק להפעיל אמצעים וכלים נוספים של עובדים, עלויות ומנגנונים מיותרים.

נאדיה חילו: הייתי מעדיפה שישקיעו את אותה אנרגיה דווקא לכיוונים של התייעלות בנושא של רפואה ושירות הלקוחות,ולא במערכים ארגוניים כאלה ואחרים.

נאדיה חילו: זה יפגע בהתנהלות היומיומית.

נאדיה חילו: זה יפגע במשאבים המוגבלים שיש היום לבתי החולים, כאשר הם יפנו חלק מכוחם ומרצם לכל המערך הזה האדמיניסטרטיבי.

נאדיה חילו: זה יפלה בתי חולים קטנים מול בתי חולים יותר גדולים.

נאדיה חילו: אני לא רואה נקודות אור במהלך הזה.

משה שרוני: אם היית לוקחת זרקור, אולי היית רואה.

דוד טל: אני הייתי רוצה לשמוע את אנשי האוצר.

דוד טל: לי אין נתונים.

משה שרוני: האם אתה חושב שלאוצר יש נתונים?

משה שרוני: אם אני לא קיבלתי אותם, איך אתה רוצה שהם יהיו?

דוד טל: אני קראתי את עמדת ההסתדרות הרפואית ומנהלי בתי החולים.

דוד טל: אני רוצה לשאול שאלה.

דוד טל: בעבר במשרד הבריאות היתה יחידה לשירותי אספקה.

דוד טל: אנשי האוצר ביקשו להקים את שראל, כי אז יש יתרון לגודל, ואז מחירי התרופות יהיו זולים יותר.

דוד טל: עכשיו האוצר מבקש להעביר את הנושא הזה לבתי החולים.

דוד טל: אני הייתי רוצה להבין, איזה יתרונות יש לכך שזה יעבור לבתי החולים ולא יישאר במסגרת הזאת.

דוד טל: אם זה נכון, אפשר להעביר את זה למסגרת הראשונה, למשרד הבריאות, כי גם הוא גורם שיש לו את יתרון הגודל.

משה שרוני: האם מר זליחה נמצא?

קריאה: הוא בדרך כלל לא בא להתעמת איתנו.

אבי (אברהם) גבאי: אני הסגן שלו.

משה שרוני: למה הוא לא מצא לנכון לבוא בפני הוועדה הזאת?

משה שרוני: האם הוועדה הזאת לא מספיק מכובדת בשבילו?

משה שרוני: יש גבול לכל דבר.

משה שרוני: אני אכתוב לשר האוצר.

משה שרוני: זאת ועדה מכובדת, והוא היה צריך להופיע כאן.

משה שרוני: זה הנושא שלו.

אבי (אברהם) גבאי: הוא הודיע.

משה שרוני: לא מספיק להודיע.

משה שרוני: הוא היה צריך להיות כאן.

משה שרוני: הוא לא נמצא בחזית א' בדרום או בצפון.

אבי (אברהם) גבאי: כאשר מדברים על יתרון הגודל, זה נכון כאשר באמת מתקיים יתרון הגודל.

אבי (אברהם) גבאי: משרד הבריאות עד היום לא הכין סטנדרט אחיד לכל בתי החולים.

אבי (אברהם) גבאי: כל אחד קונה משהו אחר, לפי מה שהוא רוצה ולפי מה שהוא מזמין, ולכן יתרון הגודל יורד.

אבי (אברהם) גבאי: לפי הבדיקות שלנו, מתברר כי היום לא כל בתי החולים קונים משראל.

אבי (אברהם) גבאי: שיבא לא קונה כמעט משראל, רמב"ם קונה חלק גדול לבד, וכך גם איכילוב.

אבי (אברהם) גבאי: כנראה שלשראל יש מחירים גבוהים.

משה שרוני: אנחנו ביקשנו מבית החולים שיבא כמה נתונים, והם לא מצאו לנכון להביא את זה בפני הוועדה.

משה שרוני: הסקר שלכם הוא בלוף של 50%.

אבי (אברהם) גבאי: לא צריך סקר.

אבי (אברהם) גבאי: אם הוא לא קונה בשראל, משמע שהוא קונה יותר זול.

משה שרוני: ביקשתי מהם כמה דברים אלמנטריים.

משה שרוני: ביקשנו לדעת, מה הוא שיעור הרכישות שמבצע בית חולים שיבא מחברת שראל, האם בית החולים ערך השוואה בין מחירי הרכישה.

משה שרוני: ביקשנו את המחירים שהם מקבלים, ולא קיבלנו זאת.

משה שרוני: שאלנו, האם לבית חולים שיבא יש מחלקת רכש, ומה היא העלות של המחלקה הזאת.

משה שרוני: שאלנו, האם בית חולים שיבא סבור שיש מקום לקיומה של חברת רכש פרטית לכל בתי החולים.

משה שרוני: הם לא מצאו לנכון להעביר אלינו את הנתונים.

משה שרוני: תוריד את שיבא מהפרק.

משה שרוני: בישיבה הזאת שיבא לא תעלה.

אבי (אברהם) גבאי: אבל זאת המציאות.

דוד טל: מדוע אתם לא משיבים לשאלות.

דוד טל: לכם יש נתונים.

משה שרוני: אל תביאו את שיבא כדוגמא כאן.

אבי (אברהם) גבאי: אנחנו מסתכלים על מה שקורה בשוק.

אבי (אברהם) גבאי: כולם פה טוענים, שאני לא יודע להשוות מחירים.

משה שרוני: יכול להיות שהם צודקים.

אבי (אברהם) גבאי: יכול להיות.

אבי (אברהם) גבאי: אני מסתכל על השוק ואני רואה ששיבא קונה 90% לבד, איכילוב קונה קרוב ל-50% לבד וכנ"ל רמב"ם.

אבי (אברהם) גבאי: למה הם קונים לבד, אם שראל כל כך זולה?

אבי (אברהם) גבאי: אנחנו לא ביטלנו את הפטור.

אבי (אברהם) גבאי: בתי החולים הקטנים ממשיכים עם הפטור.

אבי (אברהם) גבאי: לבתי החולים הגדולים יש מתווה יורד.

אבי (אברהם) גבאי: היום הם יכולים לקנות בשראל, וגם מחר הם יוכלו לקנות בשראל אם הם יתמכרו את שראל.

אבי (אברהם) גבאי: אם הם יעשו מכרז ויראו ששראל יותר זולה, הם יוכלו לקנות בשראל.

אבי (אברהם) גבאי: אנחנו לא רוצים שהם ילכו בעיניים עצומות לשראל, להרים טלפון בבוקר ולהגיד לה שתביא להם את מה שהם צריכים.

משה שרוני: אתה לא בעל הבית של בתי החולים, אלא שר הבריאות.

אבי (אברהם) גבאי: אנחנו ממונים על הרכש.

משה שרוני: אתם גם לא תהיו ממונים על זה.

משה שרוני: אני אוריד לכם את זה.

משה שרוני: אני אוציא חוק להוציא אתכם מכל העניין.

משה שרוני: אתם לא ה'.

משה שרוני: יש שר הבריאות, והוא יקבע.

אבי (אברהם) גבאי: מערכת הבריאות היום בגירעון, וכל שקל שאפשר להחזיר למערכת הבריאות עבור תרופות, זה דבר קדוש.

אבי (אברהם) גבאי: מה מתברר?

אבי (אברהם) גבאי: שבשראל שוכבים 80,00,000 שקלים.

אבי (אברהם) גבאי: לשראל יש מרווחים מאוד גדולים של 8%.

אבי (אברהם) גבאי: הם קונים תרופות ומשאירים להם 8%.

אבי (אברהם) גבאי: אנחנו לא מקבלים משראל נתונים.

אבי (אברהם) גבאי: רשם העמותות ניסה לקחת לבקר את שראל, והיא מיד פנתה לבית משפט.

אבי (אברהם) גבאי: אם אין סודות, למה רצים לבית המשפט?

אבי (אברהם) גבאי: גדעון אשד אמר דבר שאני לא יודע אם משרד הבריאות ידע, כי שראל מדווחת על הרחבת פעילותה למדינות מזרח אירופה.

אבי (אברהם) גבאי: זאת חברה, לזה אנחנו קוראים מונופול פרטי.

אבי (אברהם) גבאי: למה בתי החולים רוצים את שראל?

אבי (אברהם) גבאי: כי שראל נותנת להם אשראי.

אבי (אברהם) גבאי: המדינה משלמת באיחור לשראל, כי לבתי החולים נוח לשלם לשראל באיחור.

אבי (אברהם) גבאי: היא לוקחת הלוואות מבנק הפועלים, ובנק הפועלים שמח.

אבי (אברהם) גבאי: הוא גורף את כל הקופות.

אבי (אברהם) גבאי: זה נוח לבתי החולים, כי יש להם כיסוי, הם קיבלו פטור ממכרז.

אבי (אברהם) גבאי: הם אפילו לא בודקים אם זה יקר או זול.

אבי (אברהם) גבאי: יש להם כיסוי מהחשב הכללי.

דוד טל: מדוע משרד האוצר שינה את המצב מיחידת אספקה במשרד הבריאות לשראל?

דוד טל: זה הרי היה רעיון שלכם.

אבי (אברהם) גבאי: זה רעיון שעלה לפני מספר שנים.

אבי (אברהם) גבאי: אני לא הייתי בסיפור הזה.

קריאה: תתעדכן.

משה שרוני: אני רוצה לשאול, למה אתם לא חיכיתם לתוצאות ועדת הבדיקה, שאתם בעצמכם החלטת על כך?

משה שרוני: מדוע מיהרתם כל כך?

אבי (אברהם) גבאי: לפני 12 שנה עשו מנגנון, ומתברר שהמנגנון הזה לא עובד.

אבי (אברהם) גבאי: ישנה עמותה, ומתחתיה יש חברה פרטית.

אבי (אברהם) גבאי: החברה הפרטית הזאת הפכה להיות מונופול פרטי.

אבי (אברהם) גבאי: כנראה שלא חשבו נכון, ואם לא חושבים נכון צריך לתקן.

דוד טל: האם יכול להיות שגם עכשיו אתם לא חושבים נכון?

אבי (אברהם) גבאי: יכול להיות.

אבי (אברהם) גבאי: חשבנו על זה הרבה, הסקנו מסקנות, לכן, אנחנו הולכים לכיוון הנוכחי.

דוד טל: האם אתה אומר שזה יוריד עלויות?

אבי (אברהם) גבאי: בוודאי.

אבי (אברהם) גבאי: זאת הסיבה היחידה.

אבי (אברהם) גבאי: אם בית החולים לא מתמכר את מה שהוא קונה, הוא לא יודע אם זה זול או יקר.

אבי (אברהם) גבאי: הדרך היחידה שלי לבדוק את העניין, זה לראות מה עושים מנהלי בתי החולים הגדולים.

אבי (אברהם) גבאי: אם הם לא קונים בשראל, משמע שהם רוכשים יותר זול.

אבי (אברהם) גבאי: הם עושים בדיקה.

נאדיה חילו: אבל העלויות הן לא רק התרופות.

נאדיה חילו: איפה המנגנונים?

נאדיה חילו: איך אתה מעמיס עלויות נוספות.

אבי (אברהם) גבאי: עכשיו אני אדבר על הוועדה.

אבי (אברהם) גבאי: הקמנו ועדה, ותוך כדי פעילותה רצינו להגדיל את הפיקוח על מה שקורה בחברה, שהיא כאילו היא שלנו כי היא קונה עבורנו.

אבי (אברהם) גבאי: אנחנו לא קיבלנו נתונים, ורשם העמותות לא קיבל נתונים, ולכן הוא הלך לבית משפט.

אבי (אברהם) גבאי: אף אחד לא קיבל נתונים, ולכן אמרנו שאנחנו מוכנים לחכות עד אשר הוועדה תסיים, בתנאי שאנחנו נוכל לפקח על מה שקורה שם.

אבי (אברהם) גבאי: אמרו לנו, לא.

אבי (אברהם) גבאי: אמרו לנו, שאנחנו לא ניכנס פנימה כי הם חברה פרטית.

אבי (אברהם) גבאי: אם הם חברה פרטית, אז מה עשינו?

קריאה: אולי תספר לוועדה, איך ביקשתם לפקח.

קריאה: למה לא שמתם את הדירקטורים שם?

אבי (אברהם) גבאי: בעבר היה דירקטור של משרד האוצר שם, ובשלב מסוים החליטו להוציא אותו משם, כי הוא עלה תאנה.

אבי (אברהם) גבאי: הוא לא קיבל שום נתונים.

משה שרוני: הלוואי הייתם עלה תאנה כל הזמן.

משה שרוני: אל תהיה תמים כל כך.

אבי (אברהם) גבאי: לסיכום, החברה הזאת היא מונופול פרטי.

קריאה: איך אתה יכול להגיד מונופול?

דוד טל: כמה זה יחסוך למדינה?

אבי (אברהם) גבאי: 80,000,000 שקלים של בתי החולים שוכבים בתוך החברה.

אבי (אברהם) גבאי: זה של בתי החולים.

אבי (אברהם) גבאי: אני רוצה להזכיר גם את נושא האשראי.

אבי (אברהם) גבאי: אנחנו משלמים ריבית, כי כולם מקבלים שם מלכודת דבש.

אבי (אברהם) גבאי: אם חסר להם תקציב לקנות משהו מסוים, הם הולכים לשראל ולוקחים אשראי.

נאדיה חילו: איך הם יתמודדו?

נאדיה חילו: זאת דרך התמודדות.

רות רלבג: אנחנו מתנגדים לחלוטין למהלך החד צדדי של החשב הכללי.

רות רלבג: אנחנו משוכנעים, שזה יגרום לנזק גם בצד של התפעול השוטף של בית החולים, וגם בצד של הגירעונות הגדולים שיהיו.

רות רלבג: אנחנו קוראים, לאפשר לוועדה הבין משרדית לסיים את עבודתה.

רות רלבג: אם לא יתנו לה לסיים את עבודתה, משרד הבריאות לא ייקח חלק בה.

רות רלבג: אם ממילא מהלך הוא חד צדדי, משרד הבריאות לא צריך להיות שותף לוועדה שהיא עצמה עלה תאנה.

רות רלבג: אנחנו חושבים שיש כמה דברים מאוד חשובים, שצריך לשמור עליהם.

רות רלבג: הדבר הראשון הוא רכש מרוכז.

רות רלבג: כאשר על שירותי בריאות כללית, שהיא הקונה הגדול ביותר במדינת ישראל, רואים שהוא קונה ביחידה מקבילה לשראל ברכש מרוכז.

רות רלבג: כאשר מסתכלים על מערכות בריאות בעולם, רואים שגם שם קונים ברכש מרוכז.

דוד טל: יכול להיות ששראל מוכר לשירותי בריאות כללית במחיר איקס ולאחרים במחיר אחר?

רות רלבג: ודאי.

רות רלבג: שירותי בריאות כללית קונית ברכש מרוכז ביחידה מקבילה לשראל.

רות רלבג: מכבי קונה ברכש מרוכז.

רות רלבג: אין שום סיבה, שהמערכת הממשלתית תצטרך לשאת בחיסרון, ולא לנצל את היתרון של הגודל.

רות רלבג: בעבר היתה חשיבה ללכת לתאגוד בתי החולים, אבל זה לא התקדם בקצב משביע רצון.

רות רלבג: לכן עדיין צריך לשמור על עקרון של רכש מרוכז.

רות רלבג: העיקרון הזה הוא מאוד חשוב.

רות רלבג: מי שרוצה לפקח יותר, צריך למצוא את הדרך.

רות רלבג: לא צריך לשפוך את התינוק עם המים, ולפגוע בבתי החולים שיצטרכו לשאת בתוצאה.

רות רלבג: כמובן שזה בסוף יתגלגל לפתחו של משרד הבריאות.

רות רלבג: שראל זאת מתכונת לרכש מרוכז.

רות רלבג: אבי גבאי מטעה פה, כאשר הוא אומר שאין רכש מרוכז כי אין סטנדרטיזציה.

רות רלבג: ד"ר דוידזון, יו"ר המועצה ללוגיסטיקה של משרד הבריאות, יכול להסביר על העניין הזה.

רות רלבג: אנחנו מתקדמים בקצב מאוד משמעותי.

רות רלבג: אני מקווה שהוא ידבר בעד עצמו.

רות רלבג: הסטנדרטיזציה מתקדמת, וזה חשוב גם לנו.

רות רלבג: צריך לאפשר לבתי החולים את יתרון הגודל לא רק בנושא של המחירים, אלא גם בנושא של רכש ולוגיסטיקה.

רות רלבג: היום אין להם שום יכולת להעמיד 11 מחלקות של רכש ולוגיסטיקה.

רות רלבג: ההצגה הזאת כאילו בתי החולים הגדולים קונים לבד, אין בה ממש.

רות רלבג: לא מסבירים פה, כי דווקא את ריבוי המוצרים והתרופות כן קונים באמצעות רכש מרוכז.

רות רלבג: אם קונים מכשיר אחד שיש לו ערך כספי גדול דרך מכרז, זה לא דומה לזה.

רות רלבג: ההפעלה השוטפת של בתי החולים מתנהלת באמצעות הציוד השוטף, ושם צריך לתת מענה שוטף, ששראל מעמידה בצורה מאוד טובה.

רות רלבג: הערך הנוסף שמאוד חשוב לשמור עליו, זה השיתוף של מנהלי בתי החולים.

רות רלבג: מנהלי בתי החולים מחזיקים מערך שמנהל 6 מיליארד וחצי שקלים.

רות רלבג: את כל הכסף הזה, חוץ מ-300,000,000 שקלים שהמדינה נותנת, הם מביאים בהכנסות.

רות רלבג: הם נדרשים כל הזמן להתמודד עם הצרכים, עם גזרות כלליות, עם שוק בעייתי, עם תחרות עם ספקים פרטיים וקופות החולים, וגם עם דרישות הולכות וגדלות של קופות החולים.

רות רלבג: עם כל זה הם צריכים להתמודד והם ילדים גדולים.

רות רלבג: דווקא בנושא של הרכש הם צריכים לקבל הר כגיגית איזו החלטה חד צדדית.

רות רלבג: אנחנו מתנגדים לזה מכל וכל.

רות רלבג: מנהלי בתי החולים צריכים להיות שותפים אמיתיים ופעילים לכל החלטה שמתקבלת על נושא כל כך חשוב בניהול המערכת שלהם.

רות רלבג: אנחנו מתנגדים להפרדה של אחריות וסמכות.

רות רלבג: כל בתי החולים אמרו את דברם בנושא הזה.

רות רלבג: גם שיבא מתנגד לנושא הזה.

רות רלבג: יש לנו מכתב משיבא, שבו נאמר שהוא מתנגד לנושא הזה.

דוד טל: מדוע הוא לא מעביר נתונים לוועדה?

רות רלבג: כסמנכ"ל תקציבים של משרד הבריאות, אני מתחייבת שהוא יעביר כל נתון.

דוד טל: מן הראוי היה שיהיו מונחים פה נתונים טרם הדיון הזה.

דוד טל: אני חושב שאני אתמוך הפעם במשרד האוצר ולא בשראל, למרות שהכיוון נראה לי מאוד חיובי.

דוד טל: אם אין לי נתונים, אני לא יודע להחליט.

דוד טל: אם אני לא יודע להחליט, אני כנראה אדחה את זה לפעם הבאה.

רות רלבג: אני מאוד אצטער, אם זאת תהיה ההחלטה שלך.

רות רלבג: אנחנו עדיין ממונים על שיבא.

רות רלבג: למרות הכל, זה בית חולים גדול שמתנהל בצורה טובה.

דוד טל: כאשר לא מעבירים נתונים לוועדת העבודה והרווחה, זאת לא התנהלות טובה.

דוד טל: זה מחדל.

רות רלבג: אני מתנצלת על זה בשם שיבא.

רות רלבג: אני לוקחת אחריות, שכל נתון שהוועדה הזאת תבקש, אנחנו במשרד הבריאות נדאג שהיא תעמיד אותו לטובת הוועדה.

משה שרוני: אני רציתי להשוות מחירים, ולדעת מי דובר אמת ומי לא.

רות רלבג: אני מתחייבת, שאתם תקבלו את הנתונים.

רות רלבג: הרבה שנים יש ניסיון לפרק את שראל ולפגוע בה.

רות רלבג: לניסיון הזה יש הרבה מאוד אבני דרך במהלך השנה, עם התנגדות מוחלטת של משרד הבריאות, כולל ניסיון לעשות מהלך משפטי שנכשל.

רות רלבג: משרד הבריאות לא המציא את המבנה הזה, אלא משרד האוצר.

רות רלבג: את העמותה הציבורית הזאת, את החברה הפרטית הזאת בנו, כי חשבו שתהיה מנהלת תאגוד.

רות רלבג: חשבו גם ששראל תיצור גירעונות.

רות רלבג: כדי שהממשלה לא תצטרך ללכת ולכסות את הגירעונות של שראל, אמרו שטוב שתהיה חברה פרטית.

רות רלבג: היום כשיש בה עודפים של 80,000,000 שקלים, שהם עודפים של מערכת הבריאות ובתי החולים, ראוי ונכון להצדיע למהלך הזה ולא לתקוף אותו.

רות רלבג: המהלך הזה של הוועדה הבין-משרדית הוא חיוני להשלים מהלך של בדיקה, מה הרכש המיטבי שהמערכת צריכה.

רות רלבג: הוא חיוני.

רות רלבג: בתי החולים העמידו את כל הנתונים ואת שיתוף הפעולה המלא, כדי להשלים את עבודת הוועדה.

רות רלבג: במהלך החד צדדי הזה יש הפרת אימון.

רות רלבג: ביקשו יתר שקיפות לחצי שנה, היתה נכונות של בתי החולים ללכת למהלך משמעותי, לאפשר לחשב הכללי למנות יו"ר ועדת כספים של הדירקטוריון של שראל.

רות רלבג: היתה נכונות שיהיה שופט בדימוס, שהחשב הכללי ימנה אותו כיו"ר ועדת ביקורת.

רות רלבג: היתה נכונות שימנו חבר מטעם החשב הכללי בוועדה של הרכש של שראל.

רות רלבג: אני חושבת שדי בזה כדי לשפר באופן משמעותי את השקיפות.

דוד טל: אבל נשמעה טענה מצדם, שכאשר יש להם נציג שם הם לא מספקים לו נתונים.

רות רלבג: אני לא מקבלת את זה.

קריאה: זה שקר וכזב.

רות רלבג: לעניין האשראי, יש פה נציגי בתי חולים, נציגי הלל יפה ונציגי אסף הרופא, שלא מנצלים אשראי משראל.

רות רלבג: הם מתנהלים ללא אשראי, ובכל זאת הם קונים 100% משראל.

רות רלבג: מתברר שיש בתי חולים שקונים משראל כיוון שהשירות הוא טוב, התנאים הם טובים, והחבילה הכוללת של שירות ומחיר מוצאת חן בעיניהם.

רות רלבג: צריך להבין, כי גם לערך השירות, לעובדה ששראל 365 ימים בשנה, 24 שעות, מעמידה בקריאה טלפונית כל תרופה, כל ציוד, כל דבר חיוני לבתי חולים, גם בימים אלה שנופלות קטיושות, יש ערך כספי.

רות רלבג: לא הכל מתחיל ונגמר במחיר.

רות רלבג: במערכת הבריאות, המחיר הוא לא כל כך ברור וחד משמעי.

רות רלבג: כך חברות התרופות מוכרות.

רות רלבג: הנושא של המחיר, הוא לא נושא פשוט.

רות רלבג: האמירה שהגירעונות הם אלה שמובילים את בתי החולים לשראל, יש בה הטעיה מרושעת.

רות רלבג: הנושא של הגירעונות הוא נושא שאנחנו דנים עליו אין סוף.

רות רלבג: יש לגביו מהלכים מאוד משמעותיים, גם בצד הריאלי וגם בצד התקציבי.

רות רלבג: לבוא ולתלות בשראל את הנושא של גירעונות בתי החולים, זאת הטעיה.

רות רלבג: יש בתי חולים שנושאים גירעונות מאוד עתיקים.

רות רלבג: לצערי, המנגנון של המימון שעומד בפני בתי החולים, לוקח בחשבון את הגירעונות האלה ומקשה עליהם בתפעול השוטף.

דוד טל: מדוע ד"ר דוידזון צריך לייגע את מוחו, כדי לבדוק אם שראל מוכרת לו זול יותר או פחות?

דוד טל: הרי בסופו של דבר אם יהיה גירעון, משרד הבריאות יכסה אותו.

רות רלבג: מנהלי בתי החולים צריכים להביא כנגד כל שקל הוצאה, הכנסה.

רות רלבג: ההכנסה היא קשה להשגה, והם מביאים אותה במאמץ רב.

דוד טל: האם את מכירה את בתי החולים שנמצאים בגירעון?

רות רלבג: אני מכירה.

דוד טל: האם את יודעת למה הגירעון נוצר?

רות רלבג: אתה יודע מה אני עושה להם?

רות רלבג: אני סוגרת להם מיטות.

רות רלבג: אנחנו סוגרים להם יחידות.

דוד טל: האם את מענישה את הציבור?

רות רלבג: הכל לגופו של עניין, יחד עם מינהל רפואה.

דוד טל: זה לגופו של חולה.

רות רלבג: אנחנו לא פוגעים בשירותי הבריאות.

רות רלבג: יש פה שיקולים כוללים.

רות רלבג: השאלה, למה בית החולים הוא גירעוני.

רות רלבג: אולי שיעורי התפוצה שלו הם נמוכים, כי בעבר כמות המיטות שלו היתה מסוימת, והיום הביקוש הוא שונה.

רות רלבג: בנוסף, קופות החולים קונים הרבה מאוד שירותים בחוץ.

רות רלבג: דברים שבעבר הם קנו בבתי החולים, היום הן קונות בחוץ.

רות רלבג: בבתי החולים חייבים להתכנס לתקציב שלהם.

רות רלבג: הם לא באים לקבל כסף ללא עבודה מאוד קשה ואחריות רבה שהם נושאים גם לצד הבריאותי וגם לצד הכלכלי.

רות רלבג: בניגוד להרבה יחידות ממשלתיות אחרות, הם עובדים כמו מפעל עסקי.

רות רלבג: הם נמצאים בשוק תחרותי, הם צריכים להביא את הכסף שמקיים אותם.

רות רלבג: תנו להם את הקרדיט, ואת הספק שהם לא זורקים כסף והם עושים את כל החשבונות.

רות רלבג: הם נמצאים פה, ואני מציעה שישמעו אותם.

משה נתיב: אני שמח על הדיון הזה.

משה נתיב: אני איש ציבור, אני לא מנהל בית חולים.

משה נתיב: עם האוצר עסקתי הרבה שנים, גם בתפקידי האחרים.

משה נתיב: מעולם לא נתקלתי בזלזול כזה ובחוסר שיתוף פעולה מצד החשב הכללי.

משה נתיב: קיבלתי את התפקיד הזה לפי בקשת אנשי ציבור.

משה נתיב: בהנהלת העמותה הזאת יושבים רק נציגי ציבור, כדי שלא ייווצר קונפליקט בין הלקוח ובין אלה שצריכים להחיל את המדיניות.

משה נתיב: אני ביקשתי מהאוצר לשבת ביחד, ואם יימצא משהו לתיקון, נתקן זאת יחד.

משה נתיב: ביקשתי מקובי הבר לכנס דיון כזה.

משה נתיב: אמרו לי, כי תוך חודש הם יביאו תוכנית.

משה נתיב: עברה חצי שנה, וכל פעם אני מקבל הודעה כי יהיה דיון בעוד שבועיים, כאשר יום לפני הדיון אני מקבל הודעה שהדיון בוטל.

משה נתיב: כך במשך שנה וחצי אני מקבל כל פעם הודעות כי הדיונים בוטלו.

משה נתיב: ביום בהיר אחד, אני שומע שרשם העמותות ממנה חוקר לבדוק מה נעשה בעמותה ובשראל.

משה נתיב: אני איש ציבור, וכל מה שיש לי זה השם שלי.

משה נתיב: האם אותי צריך לחקור?

משה נתיב: נאמר עוד שרוצים לבדוק, האם יש טובת הנאה.

משה נתיב: אני הולך לשר האוצר, ואומר לו כי אני חושב שצריך לבטל את החקירה.

משה נתיב: אני מוכן לכל בדיקה, אבל אני לא חושב שאני צריך להיחקר.

משה נתיב: יושב החשב הכללי ואומר לי כי הוא לא יכול לזמן אותי.

משה נתיב: לאחר הוא מתייעץ אם האנשים שלו, ואומר כי הוא יכול לבטל את ועדת החקירה בתנאי שאני אפקיר את המניות בידי החשב.

משה נתיב: מישהו רצה לבדוק?

משה נתיב: רצו להשתלט על החברה.

משה נתיב: אני חושב, שטובת החולים היא הרבה יותר חשובה מכל השיקולים שישנם.

משה נתיב: השיקול של חיסכון בכסף הוא גם שיקול, אבל לא ניתן לעשות זאת כאשר אדם רוצה להשתלט בבריונות על החברה.

משה נתיב: אנחנו הלכנו לבית המשפט, ובית המשפט קבע לבטל את החוקר ושהבדיקה תיעשה ביחד עם החשב.

משה נתיב: האם הוא רוצה לעשות בדיקה יחד איתנו?

משה נתיב: מה פתאום.

משה נתיב: אנחנו נעשה את הבדיקה בעצמנו במקביל לוועדה שמינו.

משה נתיב: למה אנחנו נותנים אשראי לבתי החולים?

משה נתיב: כי קופת החולים לא משלמת בזמן והחשב לא משלם בזמן.

משה נתיב: האם מישהו משלם בזמן?

משה נתיב: האם בתי החולים יכולים לא לתת תרופות לחולים?

משה נתיב: אנחנו בסך הכל רוצים לתת תרופות לחולים.

משה נתיב: אתם יודעים מה יקרה עכשיו?

משה נתיב: הספקים יודעים שיש ביטול למכרז, והם התחילו להעלות את המחירים.

משה נתיב: היתרון של שראל, שגם שיבא כאשר הוא קונה לבד, הוא מתיישר לפי שראל.

משה נתיב: שראל קובע את המחיר בשוק, כי יש לו יתרון גודל.

משה נתיב: אנחנו רוצים לבדוק את הדברים.

משה נתיב: 12 שנים החברה קיימת.

משה נתיב: בואו ותעשו את זה בשיתוף פעולה איתנו.

משה נתיב: האם הם הכי חכמים?

משה נתיב: הם מבטלים גם את הצד המקצועי של משרד הבריאות.

משה נתיב: בעינם משרד הבריאות לא מבין כלום, ואני בטח לא מבין כלום בכל העסק הזה.

משה נתיב: מנהלי בתי החולים הם מוצצי כסף מהחשב.

משה נתיב: הם לא עושים חשבון ולא עושים תמחיר.

משה נתיב: זה לא נכון.

משה נתיב: הם בודקים את העלות של כל תרופה.

משה נתיב: יושב פה אדם שהחליט לסגור את העסק הזה.

משה נתיב: מה לא עשינו כדי ללכת לקראתו.

משה נתיב: אמרתי לרותי, תנו לו אצבע הוא ירצה את כל היד.

רות רלבג: אתה צדקת.

משה נתיב: אני יודע, שהוועדה הזאת בסופו של דבר מנהלת את המדינה וממליצה מה לעשות.

משה נתיב: פה יושבים חברי כנסת ואנשי ציבור, וחשוב שישבו פה גם עיתונאים, שיראו איך אנשים משתוללים מבלי לדעת באיזו מטריה הם עוסקים.

משה נתיב: רכש בבריאות לא דומה לרכש של מכוניות או בתים.

משה נתיב: אנחנו מדברים על חולים.

משה נתיב: למנהל בית חולים יש אחריות לתת את התרופות המתאימות.

משה נתיב: אנחנו עושים הכל בכדי לספק את התרופות.

משה נתיב: אני מציע לדחות זאת מכל וכל.

משה נתיב: אנחנו משתפים פעולה עם הוועדה שקמה.

משה נתיב: כאשר תיגמר עבודת הוועדה, ייעשה כל שינוי.

משה נתיב: אני לא נגד השינוי.

משה נתיב: מצד שיפרקו גם את העמותה.

משה נתיב: אם צריך את זה, שיעשו.

משה נתיב: שיעשו כל שינוי, בתנאי שזה לא ייעשה בצורה בריונית, אלא מתוך שיקול דעת.

בנימין דוידזון: אני רוצה לענות על השאלה, למה שלא ניכנס לגירעון.

בנימין דוידזון: לכאורה, אם אנחנו ניכנס לגירעון, האבא הטוב של משרד הבריאות יממן את הגירעון הזה.

בנימין דוידזון: זאת תרבות ארגונית שפסה מהעולם לפני 5-6 שנים.

בנימין דוידזון: בתי החולים כולם נמצאים בתרבות ארגונית של לא להיות בגירעון ולעשות כמה שיותר עבודה משכלת.

בנימין דוידזון: חוץ מזה שעצם הגירעון הוא עבירה, כי אנחנו מחויבים לחוק יסודות התקציב, הוא גם פוגע באופן ישיר.

בנימין דוידזון: הקרן המחקרית שממנת את כל הפעילויות של בתי החולים, שהממשלה לא יכולה לממן ולא רוצה לממן, נפגעת מיידית.

בנימין דוידזון: ברגע שיש גירעון, הכסף הזה נלקח ישירות מהקרן.

בנימין דוידזון: לכן, בית חולים שיש לו קרן לא יעז להיות בגירעון, ולו רק מהסיבה הזאת.

בנימין דוידזון: כל הנושא הזה של גירעון ככלי ניהולי פס מהעולם, והוא לא קיים יותר באף אחד מבתי החולים הממשלתיים.

בנימין דוידזון: אפשר לבדוק ולראות, כי הגירעון של המערכת הממשלתית הולכת ויורדת בהדרגה.

בנימין דוידזון: זאת גם עדות טובה לנושא הזה.

דוד טל: האם אין בתי חולים ממשלתי שהוא בגירעון?

בנימין דוידזון: יש עדיין בתי חולים ממשלתיים, שגוררים גירעונות עבר גדולים ביותר ויש כאלה שנמצאים בתוכנית הבראה, ותוך פרק זמן מסוים הגירעונות האלה ייעלמו, אלא אם כן משרד האוצר ינסה שוב להכביד על בתי החולים.

בנימין דוידזון: שראל עשתה את טעות חייה, כאשר הסכימה לממן למשרד האוצר את מה שהם לא חייבו את הקופות לשלם.

בנימין דוידזון: בשנת 2004 קופת חולים כללית, לא שילמה למעלה משנה לאף בית חולים.

בנימין דוידזון: בתי החולים צריכים לחיות מהדבר הזה.

בנימין דוידזון: מדובר על מאות מיליוני שקלים, שאיתם הם רוכשים את מה שהם צריכים.

בנימין דוידזון: שראל ברוב טיפשותה לקחה על עצמה את הדבר הזה.

בנימין דוידזון: היא הלכה אל הבנקים, לקחה אשראי ונתנה לבתי החולים לקנות באשראי.

בנימין דוידזון: זה התנקם בבתי החולים פעמיים.

בנימין דוידזון: פעם אחת שילמנו ריבית, כי שראל גם צריכה לשלם ריבית, 3,000,000 שקלים לבית החולים שלי בשנה ההיא.

בנימין דוידזון: אחר כך היה חוז חשב, האשראי שהחשב לוקח מבתי החולים.

בנימין דוידזון: היות ואנחנו נכנסנו למעגל שלא היה לנו תזרים מזומנים והחשב נתן מה שנתן, הוא התחיל אחר כך הוא לספוג בצורה משמעותית את התקציב של בתי החולים.

בנימין דוידזון: הרצחת וגם ירשת?

בנימין דוידזון: מי שיצא טמבל, זה שראל, כי הוא נתן אשראי.

בנימין דוידזון: עד היום יש בתי חולים שלא מצליחים להתאושש ולהגיע לתזרים מזומנים מסודר, והאשראי ששראל נותן להם מחזיק להם את הראש מעל פני המים.

בנימין דוידזון: אני טוען, אל תיתן אשראי ואנחנו נראה מה יקרה אז.

בנימין דוידזון: למרות שזאת חברה פרטית, היא שייכת למערכת הבריאות והיא אמורה לתמוך בבתי החולים הממשלתיים, והיא עושה שטות וממשיכה לסבסד את משרד האוצר.

בנימין דוידזון: משרד האוצר בא ואומר, אתם גנבים.

בנימין דוידזון: אתם מחזיקים 80,000,000 שקלים של בתי החולים, תנו לנו את זה.

משה שרוני: הם הצדיקים.

בנימין דוידזון: לגבי המחירים.

בנימין דוידזון: באותם פרקי זמן ששראל לא סיפקה, כי רצתה לעשות שריר, הספקים היו מגיעים אלינו והיו אומרים כי המחירים שלהם יותר גבוהים ב-7% או 12%.

בנימין דוידזון: שראל מזיזה מצד לצד 700,000,000 שקלים.

בנימין דוידזון: זה סכום גדול של כסף, שמיצר יתרון של גודל מול הספקים.

בנימין דוידזון: משרד האוצר רוצה שבתי החולים יעשו רכש עצמאי.

בנימין דוידזון: זה אומר שעכשיו כל אחד מבתי החולים יצטרך לעמוד מול הספקים, והמחירים יעלו מיד.

בנימין דוידזון: הספקים לא טמבלים.

בנימין דוידזון: הם יודעים ששראל מחזיק אותם.

בנימין דוידזון: בנוסף, איך אתה יכול להגיד ששראל היא מונופול?

בנימין דוידזון: אם היא היתה מונופול אף אחד לא היה יכול לקנות ממקום אחר.

בנימין דוידזון: איך אתה יכול להגיד, שמצד אחד היא מונופול ומצד שני לא קונים ממנה?

בנימין דוידזון: תחליט.

בנימין דוידזון: הסיפור של השקיפות, הוא אחד השטויות הכי גדולות שאני מכיר.

בנימין דוידזון: לחשב משרד הבריאות יש תפקיד של דירקטור.

בנימין דוידזון: לפי מה שלימדו אותי בבית ספר לעסקים, לדירקטור יש את חובת הנאמנות והזהירות.

בנימין דוידזון: הוא אמור להיות מאוד מעורה בכל מה שקורה בחברה.

בנימין דוידזון: עם דירקטור מבקש נתונים, הוא מקבל את כל הנתונים.

משה שרוני: יש לו גם אחריות אישית.

בנימין דוידזון: ולכן הוא מחויב לקבל את הנתונים האלה, ואם הוא לא מקבל אותם הוא יכול לנקוט בצעדים כאלה ואחרים.

בנימין דוידזון: אף אחד לא ביטל שום דבר.

בנימין דוידזון: הדירקטור מטעם האוצר לא יושב שם מאז שהתחלף החשב, מסיבות ברורות.

בנימין דוידזון: אף אחד לא זרק אותו.

בנימין דוידזון: הוא נדרש כמה פעמים לבוא לשבת שם, והוא לא ישב שם.

בנימין דוידזון: עכשיו הם אומרים, עלה תאנה.

בנימין דוידזון: הדבר הזה לא קרה, בגלל מגמתיות.

בנימין דוידזון: נאמר פה כי המחירים של שראל הם לא הכי זולים.

בנימין דוידזון: מישהו צריך לתמחר מה עלות המלאי.

בנימין דוידזון: לי אין מלאי.

בנימין דוידזון: כאשר הגעתי לבית החולים, היה מלאי של עד חודשיים.

בנימין דוידזון: היום אני מחזיק מלאי של שבוע, כי כאשר אני מרים טלפון אני מקבל את זה מיד.

בנימין דוידזון: לזה יש עלות.

בנימין דוידזון: בכל בית ספר לכלכלה מלמדים, שלזמן מדף יש עלות, ולאספקה בזמן יש עלות.

בנימין דוידזון: העלות צריכה להילקח בחשבון גם כן.

בנימין דוידזון: אני רוצה לומר, מה יקרה לבית החולים שלי עם הפטור הזה יתבטל.

בנימין דוידזון: אצלי החליטו על מחצית פטור, כי אני לא מספיק קונה.

בנימין דוידזון: אנחנו קונים 85% משראל.

בנימין דוידזון: מדובר על 60,000,000 שקלים בשנה, מתוך תקציב פעולות של 150,000,000 שקלים.

בנימין דוידזון: ברגע שחצי פטור יתבטל, אנחנו נעלה מיד ב-3,5000,000 שקלים בשביל לקנות מלאי מידי.

בנימין דוידזון: מנגנון הרכש יעלה לנו עוד מיליון וחצי שקל.

בנימין דוידזון: כל שנה המחירים יעלו ב-10%.

בנימין דוידזון: בחשבון הכללי, אנחנו נצטרך עוד 6,000,000 שקלים מיידית, ועוד 3,000,000 שקלים כל שנה.

בנימין דוידזון: זאת המשמעות המיידית של ביטול מחצית הפטור בבית החולים שלנו.

בנימין דוידזון: אם יהיה ביטול על פטור מלא, זה יקפוץ בעוד 3,000,000 שקלים.

מאיר אורן: נתבקשתי על ידי חבריי מנהלי בתי החולים הממשלתיים לייצג אותם במהלך הזה הנוגע לשראל מול האוצר.

מאיר אורן: אני רוצה לומר, כי במידה והאשראי לא היה ניתן לבתי החולים על ידי שראל, הפעילות שלהם היתה נפגעת באופן מיידי והיכולת לתת שירותים רפואיים היתה נפגעת באופן מיידי.

מאיר אורן: היה נגרם משבר למערכת, שסיבתו מימון.

מאיר אורן: את האשראי הזה אנחנו קיבלנו משראל.

מאיר אורן: אני רוצה לומר גם מילה בשמם של בתי החולים בצפת, רמב"ם, פורייה, בני ציון ונהרייה שבצפון.

מאיר אורן: הם מחזקים ואומרים עד כמה שראל חיונית בכל נקודת זמן לאספקת השירותים לחולים.

מאיר אורן: אני הייתי מנכ"ל משרד הבריאות בשנים 1995-1996, ומשנת 1985 אני מנהל בתי חולים.

מאיר אורן: אני מופתע מחוסר הידיעה ומחוסר הרצף של הבנת התהליכים של רכש ואורך זמן במערכת הממשלתית, ובהבנת שירותי בריאות.

מאיר אורן: אני מזהה פה לאורך שנים, משנת 2003, נחישות מצד החשב הכללי לפרק את שראל באמתלה כזאת או אחרת.

מאיר אורן: יש לזה סימוכין גם במסמכים פנימיים של החשב כללי, וגם בעיתונות, בהודעות ובתדרוכים עיתונאים ובציטוטים מתוך העיתונאות, שהם מאוד מדויקים בדרך כלל.

מאיר אורן: הנחישות שלהם היא לפרק את שראל ולהעביר אותה לידיים פרטיות.

דוד טל: האם אתה יודע מה עומד מאחורי הרצון הזה?

מאיר אורן: אני נוטה לשער.

מאיר אורן: אני לא יכול לדבר מתוך ידיעה ברורה.

מאיר אורן: אין ספק שקיומה של שראל הוא לצנינים בעיניהם של יבואנים וספקים אחרים.

מאיר אורן: יתרון הגודל הזה, הוריד את מחירי השוק.

מאיר אורן: שיבא עצמו מודיע וכותב, כי בזכות שראל, בזכות המודיעין העסקי הזה, הוא מתחיל מאותו מחיר את משא ומתן מול הספקים.

מאיר אורן: מאחר ושיבא הוא גדול מספיק, יש לו יתרון גודל והוא מצליח להשיג מחירים אחרים.

מאיר אורן: באופן דיפרנציאלי, במכלול פריטים של אלפים, סוגיית המחיר והתמחור היא מורכבת.

מאיר אורן: לכן, הוצאה של פריט אחד או אחר למכרז, איננו מייצג.

מאיר אורן: זאת סוגיה מאוד מורכבת.

מאיר אורן: אני רוכש 86% מסך הרכש שלי באמצעות שראל, לשביעות רצוני המלאה מהשירות, מהזמינות ומהאיכות.

מאיר אורן: רכש זה מקצוע.

מאיר אורן: המקצוע שלנו הוא לנהל בית חולים, להבטיח אספקת שירותים רציפה ואיכותית.

מאיר אורן: לבנות מערכת ידע ברכש ושל תשתיות, זה לוקח זמן.

מאיר אורן: אם יטילו עלינו את המטלה הזאת, אנחנו נעמוד בה אבל זה ייקח זמן ואמצעים.

מאיר אורן: יש עקומת למידה גם.

מאיר אורן: האם אנחנו מוכנים ורוצים לשלם את המחיר הזה?

מאיר אורן: זה לא ראוי.

מאיר אורן: זה מהלך סרק לא במקומו.

מאיר אורן: זאת החלטה לא נכונה ובלתי הפיכה, שתגרום לנזק בלתי הפיך.

מאיר אורן: ההחלטות עצמן הן תמוהות ולא ראויות, בהתחשב בכך שאנחנו בתהליך שבו אנחנו בודקים, מבטיחים שקיפות ומשתפים פעולה.

מאיר אורן: אני מופתע מהצגת העמדה של אנשי החשב הכללי, שמציגה פערים לא ראויים.

מאיר אורן: אני מקווה, שהוועדה תביע את עמדתה.

מאיר אורן: לפחות עד לגמר השלמת הבדיקה שנעשית על ידי חברה חיצונית, שהחשב הכללי בעצמו מינה אותה, אין מה לעשות מהלך חד צדדי שהוא בלתי הפיך.

מאיר אורן: אנחנו בפורום מנהלי בתי החולים עם עמותת בתי החולים הציבוריים, לא מקבלים רווחים.

מאיר אורן: זאת הצגת סרק.

מאיר אורן: אף אחד לא נהנה מעודף ההכנסות הזה של ה-80,000,000 שקלים.

מאיר אורן: עודף ההכנסות הזה משרת את בתי החולים.

מאיר אורן: הוא חוזר לבתי החולים ומאפשר את ההון החוזר של החברה, ואת ההתנהלות העסקית שלה מול הבנקים.

מאיר אורן: אנחנו החלטנו לשכור משרד רואי חשבון מתוך מאגר החשב הכללי.

מאיר אורן: גם זה לא מספיק טוב בעיניהם.

משה שרוני: הם לא מאמינים לעצמם.

מאיר אורן: אני מקווה, שהתמונה עכשיו יותר ברורה ויותר מובנת.

משה מודעי: אני לא יודע מאיפה להתחיל כדי לתאר את התמיהה ואת הסלידה מהדברים שנאמרים פה על ידי נציגי האוצר, מבלי שיש להם ביסוס מדעי או אחר.

משה מודעי: בשנת 1992 אני התבקשתי על ידי אהוד אולמרט, לקבל לידי מערכת שבורה ומקרטעת, מערכת שמבקר המדינה גמר עליה את ההלל במירכאות.

משה מודעי: אני התבקשתי להפוך את המערכת הזאת לחברה על פי ההמלצות של ועדת נתניהו.

משה מודעי: אני בא מתל השומר, עבדתי 20 שנה שם, ואני חושב שיש לי קצת מומחיות בנושא הרכש והלוגיסטיקה של בתי החולים, לא פחות מאשר לנציגי האוצר שיושבים פה.

משה מודעי: הייתי הרבה מאוד שנים צרכן של המערכת הזאת.

משה מודעי: אני מכיר אותה לפני ולפנים.

משה מודעי: כאשר ראש הממשלה ביקש ממני לקחת את זה על עצמי, לא הייתי קל דעת.

משה מודעי: הלכתי לרשם החברות, בדקתי את העניין מכל צדדיו, והגעתי למסקנה שצריך הרבה מאוד אומץ והרבה מאוד אורך רוח כדי לקחת את הדבר הזה ולהפוך אותו למשהו שהוא שימושי לטובת מערכת הבריאות.

משה מודעי: מאותו יום שקיבלתי את זה על עצמי, אני עובד בשביל בתי החולים.

משה מודעי: אני לא עובד בשביל האוצר, דברי האוצר לא מעניינים אותי והוא לא בעל הבית שלי.

משה מודעי: אני אוכיח לכם גם, שהוא לא יודע על מה הוא מדבר.

משה מודעי: עו"ד עמרני ואני ישבנו 3 שנים להכין את הניירות אל מול אנשי האוצר.

משה מודעי: יושב פה היועץ המשפטי של האוצר, והוא יודע שהכללים שעל פיהם הוקמה החברה, היו כללים שהוכתבו על ידי משרד האוצר.

משה מודעי: יכול אבי גבאי לומר שחלפו 10 שנים.

משה מודעי: אני לא רואה את השינויים שמציג משרד האוצר.

משה מודעי: האוצר הזמין עבודה ממשרד גינסבורג, והוא מצטט אותה בניירות שהוכנו לישיבה הזאת.

משה מודעי: אני קיוויתי שהנייר הזה הלך לעולמו, אבל הם ממשיכים לצטט את הנתונים האלה כי אין להם נתונים אחרים.

משה מודעי: הם לא יודעים שום דבר ולא בדקו כלום.

משה מודעי: אבי גבאי אומר, כי ההוכחה שלו היא שבתי החולים האלה לא קונים אצל שראל.

משה מודעי: לי יש גם הוכחה מספרית.

משה מודעי: רואה חשבון גינסבורג עשה עבודה עבור צבי חלמיש, סגן בכיר לחשב הכללי.

משה מודעי: יש בידי את דוח הסיכום.

משה מודעי: אני אקריא לכם קטע אחד מתוכו: "למען הסר ספק, יש לה בהיר כי הבחינה שבוצעה מוגבלת ביסודה ובהיקפה, ולפיכך אינה מהווה דגימה סטטיסטית בהתאם לכללים סטטיסטים מקובלים, ומכאן שאין היא יכולה להיחשב כמדגם מייצג, או לשמש לצורך הסתמכות בשם גיבוש מסקנות בעלות מובהקות מספקת".

משה מודעי: מאז אותה עבודה מסתמכים עד היום אנשי החשב הכללי על המספרים והנתונים האלה.

משה מודעי: אין להם שום נתון אחר, שאומר ששראל היא יותר יקרה או יותר זולה.

משה מודעי: אני ישבתי פעם במשרדו של מר גבאי ושאלתי אותו, האם הוא יודע כמה עולה מנגנון כזה שקונה לא דרך שראל.

משה מודעי: יש מספק אנשים מסוים, יש מלאי על המדפים, יש פריטים שהולכים לאיבוד בגלל התוקף, יש לוגיסטיקה ומערכות חישוב.

משה מודעי: האם מישהו מהם עשה חשבון, כמה זה עולה?

משה מודעי: הוא אמר לי, זה כבר יש.

משה מודעי: אמרתי לו, שאם את זה כבר יש מה היא התועלת ברפורמות שהם מנסים להנהיג.

משה מודעי: אמרתי לו, אם את כל זה יש ואתה צריך לשמור על האנשים האלה ועל המערכות האלה, איך תעשה רפורמות.

משה מודעי: עד היום לא קיבלתי תשובה על זה.

משה מודעי: אמרו לי, אתה יותר יקר.

משה מודעי: באותו דיון ישב גם איש אגף התקציבים בשם ראובן, והוא אומר בנוכחות אנשים שיושבים פה, כי ידוע שמחירי שראל יותר גבוהים ממחירי קופת חולים כללית.

משה מודעי: שאלתי אותו בנוכחותם מאיפה הוא יודע, והוא אמר לי שזה ידוע כבר 20 שנה.

משה מודעי: שראל קיימת רק 11 שנה.

משה מודעי: אמרתי לו, בוא נתערב 1 על 1,000 אם אתה יכול לעלות למשרדך ולהביא לי נתון על מחיר תרופה אחת או פריט ציוד אחד, שמצביע על כך שהמחירים של שראל יותר גבוהים.

משה מודעי: כמובן שעד היום הזה, שנה מאז, אף אחד לא המציא נתונים.

משה מודעי: כל המעשייה הזאת בנויה על דוח גינסבורג, שהוא בעצמו שולל אותו.

משה מודעי: אין שום נתון אחר כדי להוכיח את הדברים האלה.

משה מודעי: לא בכדי, אף אחד לא מוכן לתת נתונים, לא קופת חולים כללית, לא בית חולים שיבא ולא אף אחד אחר.

משה מודעי: אלה נתונים מסחריים חסויים.

משה מודעי: ברגע שהם יצאו לציבור, המחירים יקפצו.

משה מודעי: המחירים לא יישארו אותו דבר.

משה מודעי: הפלוט שנעשה פה על ידי החשב הכללי, הוא בגיל שראל.

משה מודעי: 3 שנים לאחר שהוקמה שראל, התחיל החשב הכללי לעשות תרגילים.

משה מודעי: התרגילים האלה היו תרגילי השתלטות.

משה מודעי: אם החברה הזאת היתה פושטת רגל, אם החברה הזאת היתה גרועה ולא נותנת שירותים טובים, מנהלי בתי החולים היו תומכים בה?

משה מודעי: יש פה ארגון טוב, וקל להביא גם הוכחות מחו"ל.

משה מודעי: אני מכיר ארגונים דומים בחו"ל.

משה מודעי: שראל עומדת בשורה הראשונה של ארגונים מהסוג הזה בעולם.

משה מודעי: זה עניין של סדר גודל של רכש.

משה מודעי: אם אתה קונה ב-700,000,000 שקלים, זה לא כמו שאתה קונה ב-200,000,000 שקלים, ואם אתה קונה ב-2.5 מיליארד שקל, כמו קופת חולים כללית, זה יותר כוח מאשר יש לנו.

משה מודעי: ההוראות שנתן החשב הכללי לבתי החולים, הן הוראות שתעלינה למערכת הבריאות 20% יותר ממה שזה עולה היום.

משה מודעי: אנחנו לא נהיה מסוגלים לרענן את מערכת שעת חירום.

משה מודעי: אני מבקש מכם לתת את תשומת הלב לעניין הזה.

משה מודעי: כל השנים מרעננים את מערכת שעת החירום, ואנחנו לא נוכל לעשות את זה עכשיו.

משה מודעי: ככל שהווליום שלנו יותר קטן, אנחנו פחות ופחות יכולים לעשות את זה.

משה מודעי: אין לזה פתרון אחר.

גלית לוי: לפני כ-10 ימים נפגש שר הבריאות עם שר האוצר, ובפגישה שנערכה ביניהם שר הבריאות הבהיר בצורה חד משמעית שהוא לא רואה בעין יפה התערבות חד צדדית של מי מהצדדים.

גלית לוי: הוא ביקש משר האוצר לאפשר לוועדה שפועלת בצורה מקצועית, אמיתית וראויה לסיים את עבודתה.

גלית לוי: כל מהלך חד צדדי מסוג כזה פוגע בציבור החולים, ששר הבריאות פועל בוקר עד ערב על מנת להבטיח את זכויותיהם, ואת השירות הכי טוב שהם יכולים לקבל ממערכת הבריאות.

גלית לוי: אני עומדת בקשר רציף עם העוזרים של שר האוצר.

גלית לוי: שר האוצר בעצמו נתן הבטחה שהוא יאפשר לוועדה לסיים את עבודתה.

משה שרוני: אני מבין, ששר האוצר נתן הוראה להקפיא את המהלך עד אשר הוועדה תסיים את עבודתה.

גלית לוי: שר האוצר הוא חבר בקבינט הביטחוני.

גלית לוי: כרגע בגלל המצב הביטחוני והמדיני, לוח הזמנים שלו התהפך, ולכן לא התקיים אצלנו במשרד דיון מעמיק בנושא, אבל הובטח לי, ואני נוטה להאמין לזה ואני יודעת שלשר האוצר יש מילה והוא יעמוד במילתו.

שמעון שרף: אני לא רוצה להכביר במילים.

שמעון שרף: אני בוכה על מדינת ישראל.

שמעון שרף: אם אלה הכלכלנים שלנו, אנחנו בבעיה רצינית של ניהול מדינה.

שמעון שרף: לא יכול להיות שדברים ייאמרו, מבלי שיהיו מבוססים.

משה שרוני: אתה אומר שהמדינה תהיה בפשיטת רגל בגלל אנשי האוצר.

שמעון שרף: המדינה בבעיה רצינית.

שמעון שרף: אני מייצג גם את אלה שחשופים.

שמעון שרף: אתמול בלילה נפל קסאם 200 מטר מבית חולים אשקלון, שלשום נפל קטיושה בתוך בית החולים צפת.

שמעון שרף: אתמול פניתי לספק פרטי שיש לו ניידת M.R.I.

שמעון שרף: אני גיליתי שביום רביעי הניידת נעלמה.

שמעון שרף: אני פניתי אליו, והוא אמר ליש זה בגלל המצב.

שמעון שרף: החולים לא יקבלו שירות בגלל המצב.

שמעון שרף: זה מה שקורה שיש שירות פרטי.

שמעון שרף: אני רוצה שאחד החבר'ה האלה יבואו אלינו בלילה ויראו מה אנחנו עוברים.

שמעון שרף: חברת שראל מספקת 24 שעות ביממה.

שמעון שרף: אם אני רוצה משהו, הם מיד מביאים.

שמעון שרף: לשראל יש 70 לקוחות, בתי חולים גריאטריים, בתי חולים פסיכיאטריים, לשכות בריאות ושירותים לשעת חירום.

שמעון שרף: כל הנושא של הטרור הביולוגי עובר דרך שראל.

שמעון שרף: הם לא מבינים על מה שהם מדברים.

שמעון שרף: אנחנו בתי החולים היחידים במדינת ישראל שעובדים כמו שצריך.

שמעון שרף: אנחנו בגירעונות, ואנחנו נלחמים בשיניים.

שמעון שרף: אני רוצה לראות את אחד מהם יושב בשולחן שלנו, צריך לתת תרופה שעולה 20,000 שקלים לזריקה ולחשוב אם יש את הכסף או לא.

שמעון שרף: החולה מדממת, התרופה יכולה לעצור את הדימום ואני צריך להתלבט אם לתת או לא לתת, כי אסור לי לחרוג מהתקציב.

שמעון שרף: אנחנו עובדים ביושר ובניקיון כפיים.

שמעון שרף: שיבואו לבדוק.

שמעון שרף: יש מבקר מדינה ומבקר פנים.

שמעון שרף: הם הוזמנו לא פעם ולא פעמיים.

שמעון שרף: הם יותר חכמים מאיתנו.

משה שרוני: הם לא חכמים.

משה שרוני: הם מתוחכמים.

שמעון שרף: אני לא.

שמעון שרף: יצא לעיתונות מאמר שהוא מוכתב על ידי החשב הכללי.

שמעון שרף: שם נאמר, כי מנהלי בתי החולים יודעים איך לבזבז כספי ציבור.

שמעון שרף: זו הוצאת דיבה שאין כדוגמתה.

שמעון שרף: אני מוכן ללכת איתם לבית המשפט.

שמעון שרף: מי שיהיה גבר, שיבוא ויגיד את זה בשמו ולא מאחורי הקלעים.

שמעון שרף: הם ישלמו על הוצאת דיבה.

שמעון שרף: האם אנחנו מבזבזים כספי ציבור?

שמעון שרף: הם מחזיקים של 4.7 מיליארד שקל, שהם לא מימשו במשך השנים.

שמעון שרף: יש לי חדר מיון לא מוגן.

שמעון שרף: שנים אנחנו מבקשים למגן אותו, ולא קיבלנו אגורה.

שמעון שרף: הם החליטו שבתי החולים הממשלתיים הם גנבים.

שמעון שרף: בשם פורום מנהלי בתי החולים אני רוצה לומר, אם ההוראות שיצאו לגזברים יהיו בתוקף ולא מכתבו של שר האוצר, אנחנו לא נשתף פעולה ואנחנו נחבל בעבודת הוועדה.

שמעון שרף: אי אפשר לעבוד בלעדנו.

שמעון שרף: אז אנחנו נראה איך הם יטפלו בחולים.

חיים אמסלם: מבין השורות, אני מבין שלא רק ששראל מוזילה את התרופות לרווחת כל החולים, אלא שמחיריה אפילו יותר זולים מאלה של קופת חולים כללית.

משה מודעי: אני לא בדקתי את זה.

חיים אמסלם: אני מבקש מהוועדה, שתבדוק ותפשפש בכיסיה של שראל ותבדוק את הרכש גם של הקופות האחרות.

משה שרוני: אני אתן לך דוגמא קלאסית.

משה שרוני: שראל מוכרת 1,000 יחידות אספירין לאלה שצריכים לקבל כל יום אספירין, במחיר של 75 שקלים.

משה שרוני: קופת חולים לוקחת בשביל 28 כדורים 12 שקלים וחצי.

חיים אמסלם: אז בוא נעשה הפוך, נחזק אותם.

דוד אזולאי: אני רוצה לחזק את ידיהם של מנהלי בתי החולים שעומדים בצפון.

דוד אזולאי: אני יכול להעיד, שהם עושים עבודה נאמנה במסירות נפש למען אזרחי מדינת ישראל.

דוד אזולאי: לא שמעתי את נציגי האוצר, ואני מצטער על כך.

משה שרוני: לא היה לך מה לשמוע.

דוד אזולאי: אני שמעתי את מנהלי בתי החולים.

דוד אזולאי: מי שעומד בחזית, הם הצרכנים.

דוד אזולאי: הם העומדים מול החולה.

דוד אזולאי: הם צריכים לתת לו את התרופה, ולכן לא רק שאסור לנו להתעלם מדברם של בתי החולים, אלא צריך לקחת אותם בחשבון בצורה הראויה ביותר.

דוד אזולאי: הדברים נאמרים באומץ רב ובבהירות רבה, ועל כך תבורכו.

דוד אזולאי: עלינו לקבל החלטה, לא לקדם שום מהלך בימים אלה.

דוד אזולאי: שמענו את נציגת שר הבריאות, שאמרה דברים ברורים.

דוד אזולאי: לשר יש סמכות להוציא הנחיה למנהלי בתי החולים.

דוד אזולאי: מנהל בית החולים אמר דברים קשים, שהוא לא ישתף פעולה והוא יחבל בעבודת הוועדה, ואני מבין אותו.

דוד אזולאי: הוא צודק.

דוד אזולאי: זאת השפה שהם מבינים.

דוד אזולאי: על מנת שלא תהיה אנדרלמוסיה במערכת אני מציע, ששר הבריאות יוציא מכתב למנהלי בתי החולים, וייתן להם הנחיות ברורות בנושא.

דוד אזולאי: אני מאמין שגם הוועדה תקבל החלטה דומה, ובכך נצא כולנו מחוזקים ומחזקים את מי שצריך לחזק.

שחר יוסי: אני אחראי על כל התהליך הלוגיסטי מזה 7 שנים.

שחר יוסי: בית החולים שלי קונה בסדר גודל של 60,000,000 שקלים משראל.

שחר יוסי: חשוב מאוד לאפשר לעשות את העבודה בצורה מקצועית בוועדה, ולהגיע למסקנות.

שחר יוסי: יכול להיות ששראל או בתי החולים צריכים להתייעל בצורה כזאת או אחרת.

שחר יוסי: אני לא רוצה לפרט למה אנחנו קונים בסכום כזה ולא יותר.

שחר יוסי: זה חלק מאותה עבודה שצריכה להתבצע.

שחר יוסי: אני רוצה לומר, כי כדי ליישם את מה שהנחו אותי לעשות, לרדת בכמויות הרכש שלי משראל תוך ביצוע מכרזים, אני צריך להתארגן מיידית.

שחר יוסי: זה מצריך תוספת לא קטנה של כוח אדם, אני צריך לבנות מחסנים ותשתיות שחסרות לי.

שחר יוסי: היום אני מחזיק מלאי קטן.

שחר יוסי: אין במרכז רפואי תל אביב מקום למחסנים.

שחר יוסי: מי שחושב, שצריך לבנות מחסנים במרכז הארץ במקום להגדיל שירות למטופלים, טועה.

שחר יוסי: צריך מיידית לשנות את חוקי המכרזים.

שחר יוסי: אנחנו לא יכולים לעשות מכרז מעל מיליון שקלים.

שחר יוסי: אתם צריכים לשנות את זה, כדי שאני אוכל לעמוד במה שהנחו אותי.

שחר יוסי: אחרת אני מפר חוק.

שחר יוסי: אני בארגון הזה 7 שנים.

שחר יוסי: אני נקי מהעבר.

שחר יוסי: אני יודע להסתכל היטב ולנתח מה יקרה, אם יתבצעו הדברים של האוצר.

שחר יוסי: אם אני מצליח להוריד מחיר של מוצר מסוים, זה מביא להוזלה לבתי חולים אחרים כתוצאה מזה שיש לנו את שראל.

שחר יוסי: הרכש שאנחנו עושים בתחום הרפואי, אין דוגמתו כדפי נייר לצילום שעושה החשב.

שחר יוסי: אני לא רוצה לפרט כמה נזק זה עושה.

שחר יוסי: יש דינמיקה אחרת לגמרי במשא ומתן על רכש בנושאים רפואיים, וצריך להעמיק כדי להבין זאת.

שחר יוסי: אני ממליץ לתת לוועדה לעשות את הכל, ובמקביל להוציא הנחיה שמבטלת את המחויבויות שלנו להתארגן.

שחר יוסי: המשמעויות הן מיידיות ואנחנו צריכים כלים לשם כך.

דוד טל: האם אתם קונים גם מגורמים אחרים, ובאיזה סדר גודל?

שחר יוסי: אם אנחנו מסתכלים על הסל הפוטנציאלי לקנות משראל דברים אחרים, צריך להבין שאנחנו קונים מגורמים אחרים דברים ששראל לא נותנת, כמו חמצן וגזים כאלה ואחרים.

שחר יוסי: הסכומים הם קטנים.

שחר יוסי: אני יכול להגיע לעוד 40,000,000 שקלים ממקור אחר.

דוד טל: אז יש לך מערך של רכש.

דוד טל: האם המערך הזה לא מספיק כדי לקנות?

שחר יוסי: לא.

שחר יוסי: חסר לי כוח אדם.

שחר יוסי: אני לא יכול לעשות מכרז לתרופות.

שחר יוסי: זה קושי אדיר.

שחר יוסי: אם אני רוצה להתמודד מול חברות אחרות, אני אשלם פלוס אחוזים גבוהים.

שחר יוסי: במשך שנים קנינו באותם אחוזים משראל ולא עשינו את הרכש הזה מתוך שיקול ששראל משמשת לנו כבנק.

שחר יוסי: אני אחראי על זה.

שחר יוסי: לעתים שילמנו רביות גם לספקים אחרים.

שחר יוסי: תזרים המזומנים שלנו הוא בגלל אי עבודה נכונה של החשב, אי הזרמת כספים לקופות, ואי הזרמת כספים מהקופות אלינו.

שחר יוסי: מתי אנחנו פונים?

שחר יוסי: כשבית החולים מבקש לקנות סנטדים והספק אומר שאני לא משלם לו טוב.

שחר יוסי: חריגים המקרים האלה.

שחר יוסי: בינתיים בתי החולים השתפרו כתוצאה מכללים כאלה ואחרים.

שחר יוסי: אין איכילוב מנצלת את זה ובגלל זה היא קונה משראל.

שחר יוסי: אני אחראי על זה, ואני אומר את זה באופן חד משמעי.

סופה לנדבר: בסיעת ישראל ביתנו ערכנו סיור בצפון.

סופה לנדבר: עמדנו עם מנהל בית החולים בצפת באזור היחידי שמוגן, והוא אמר לנו כי כל המחלקות לא מוגנות.

סופה לנדבר: אם קורה לו משהו, בית החולים לא מוגן.

משה שרוני: זליחה יעזור לו.

סופה לנדבר: כולנו נמצאים בצפון ולבנו מלא דאגה.

סופה לנדבר: כל מנהלי בתי החולים, אומרים שהם קונים את התרופות מהחברה.

סופה לנדבר: שמענו, כי החברה היא בשורה הראשונה בעולם.

סופה לנדבר: למה אנחנו במדינת ישראל מומחים להרוס מה שטוב?

סופה לנדבר: אנחנו צריכים לחכות לתוצאות הוועדה, ואחר כך נחליט.

סופה לנדבר: לי יש כבר עמדה.

סופה לנדבר: הבקשה של מנהלי בתי החולים היא צודקת, ואנחנו צריכים לחזק את ידיהם.

משה שרוני: אני רוצה לסכם את ישיבת הוועדה.

משה שרוני: הוועדה קוראת לשר האוצר להעביר לאלתר את ההנחיה לחשב הכללי על הקפאת התהליך עד לקבלת מסקנות ועדת הבדיקה, על פי הסיכום עם שר הבריאות.

משה שרוני: הנושא רציני ביותר, כיוון שיש לו השלכה על כל מערכת הבריאות, על התנהלות בתי חולים, ובעיקר על בריאות הציבור.

משה שרוני: אנו עדים למחלוקת קשה ומוחלטת בין האוצר והבריאות.

משה שרוני: תמיד מערכת הבריאות צריכה לנצח את מערכת האוצר.

משה שרוני: לא ייתכן שהאוצר ינהל את מערכת הבריאות בשלט רחוק.

משה שרוני: זה לא יהיה בקדנציה הזאת של הכנסת.

משה שרוני: אני ממנה ועדת משנה לעקוב אחרי התנהלות העניינים, ולדווח לוועדה בתוך חודש על מסקנותיה בנושא הוועדה.

משה שרוני: יו"ר הוועדה יהיה חה"כ אריה אלדד.

משה שרוני: חברים בוועדה יהיו: חה"כ דוד טל, חה"כ אפרים סנה, חה"כ דוד אזולאי, חה"כ סופה לנדבר.

משה שרוני: אני רוצה להודות לכל המשתתפים ובמיוחד לגברת שלי, על הכנת החומר לישיבה הזאת.

משה שרוני: תודה רבה, הישיבה נעולה.